August 2014

**Generalforsamling på Drejet lørdag den 26. juli 2014**

Til stede var:

Tine, Anders, Malene, Mette, Eva, Mette, Lotte, Bjørn, Egil, Turi, Rikke, Pernille, Thomas, Per, Olav, Jørgen, Kirsten, Ole, Lene, Klavs, Jane, Sofie, Caroline, Marlene, Mikkel, Susanne, Joachim.

**Ad 1. Valg af dirigent.**

Bestyrelsen foreslog Ole som dirigent. Ole blev valgt.

**Ad 2. Bestyrelsens beretning.**

Begivenheder i familien:

120 året for farmor/mormor Kirstines fødsel

100 året for Karen

80 året for Libber

i øvrigt et år for mange runde fødselsdage 10, 20,40, 50, 60, 70

Myndige i år er Coco.

Bodil i Sverige fylder 85 år på Drejet den 2. august, hvor hun er med Gunvor og Steen.

2 bryllupper i familien, Bård og Benjamin.

Bestyrelsen:

Bestyrelsen har holdt møde i februar og har siden holdt telefonmøder lejlighedsvis i forbindelse med de 2 arbejdsgrupper i bestyrelsen, der har arbejdet med henholdsvis revidering og fornyelse af vejledninger og husorden samt forslag til præsentation af vedtægtsændring omkring arbejdsweekender, forslag til finansiering af jubilæumsfest for Drejet i 2017 (75år) og fællesuger i uge 30 og 31 i jubilæumsåret 2017.

Årets gang på Drejet:

Vi har haft mange aktiviteter omkring Drejet i det år der er gået – mange praktiske opgaver og et stort projekt med renovering af huset udvendigt, som virkelig tog fart i efteråret 13.

Der mangler stadig noget vedligehold og malerarbejde som vi håber at kunne få styr på i efterårets arbejdsweekend 12.-14. September.

Huset har vist sig eksplosivt på trods af sin beliggenhed i fredet område – så da frosten satte ind sprang et vandrør i huset. Denne prøvesprængning kom til at koste hjælp fra flere familiemedlemmer og VVS-Asger samt 3500kr. Og vi har derfor lagt en plan og givet ansvaret for koordinering af åbning og lukning til éen person – nu Olav – samt faste datoer for tilslutning og nedlukning.

Forårsrengøringen er endnu engang ledet af Drejets faste oldfruer, som endnu engang har gjort huset klar til sommerens brug. Det er et meget stort stykke arbejde der er blevet lagt i rengøringen med hjælp fra delegationer fra både Kerteminde og Svendborg.

I sommeren er der blevet ryddet op på Lokholm – alt er sorteret og gamle ting og sager er kørt på genbrugsstationen. Der har været dyrefest i hytten og der er blevet renset døde, halvspiste fugle, frø fra musenes ædegilde og morens lort ud. De brugbare ting er sat ind igen så overskueligt som en ikke-autoriseret ”håndværkslærling” har kunnet organisere. De folk som bruger værktøjet derovre er mere end velkomne til at ændre denne organisering så det bliver mest muligt overskueligt og brugbart.

Fejl og mangler ved huset, vil vi bede jer maile til bestyrelsen.

Arbejdet med opdatering af Vejledningerne og Husorden:

Vi har gennem året haft samtaler om, hvordan vi kan skabe en inkluderende form i vores forening, der ligger jo et familieperspektiv til grund for foreningen på godt og ondt. På den gode side er mange ting lette, når man er i en familiesammenhæng, hvor der er en iboende kærlighed til nogle fælles værdier og mennesker og til stedet som vi alle her er vokset op i - vel nærmest fra fødslen. I en familie er der også forskelle på, hvordan man ser på ting, de ti søskendes relationer har præget Drejet og familierelationerne på Drejet. Familierne i familien har haft forskellige livsvilkår og har oplevet sig positioneret i forhold til relationer og vilkår.

Vi er stadig en familie med en stor kærlighed til Drejet og til vores familie og historien – hvordan bærer vi dette videre, når vi bliver en større og større familie med længere afstand i relationen i den store sammenhæng. Når familien består af mennesker der ikke kender hinanden og har flere modersmål. – det er lettere for os, der kan referere tilbage, men dette bliver sværere for fremtidens medlemmer.

Dette har motiveret bestyrelsen til at tage initiativ til at oversætte Drejets vedtægter og referater. Vi håber at kunne skabe et korps af familiemedlemmer der løbende vil skiftes til at oversætte.

Det har motiveret bestyrelsen til at lave et værdigrundlag for Drejet – eller et bud på et værdigrundlag

* Bestyrelsens opfattelse af hvad et værdigrundlag for vores sted kunne være.
* Værdigrundlaget er dynamisk og tegnes af de mennesker der bruger Drejet
* Skal passe til de mennesker der er på Drejet.
* Sætte sig ud over historik og give plads til at Drejet kan bruges som hver især holder af det.
* Inkluderer alle familiemedlemmer.

Og det har motiveret bestyrelsen til at revidere og opdatere vejledningerne for Drejet.

* Dette giver gode anvisninger som imødeser, at vi har nogle få enkle rammer der gør det muligt at dele uden plejer-retorik.
* Nemmere og overskueligt at betjene de installationer der findes her.
* Inkluderende for mennesker der ikke har mulighed for at være her så ofte f.eks. familier fra udlandet.

Bestyrelsen vil gerne arbejde hen mod, at vi får visualiseret så meget som muligt på vejledninger og er startet ved at få samlet og formuleret alle vejledningerne på skrift. Vejledningerne skal hænge tilgængeligt i huset med sidste revisionsdato, samt på Drejets hjemmeside.

**Ad 3. Fremlæggelse og godkendelse af regnskab.**

Pernille gennemgår regnskabet (se vedhæftet fil).

Der blev forespurgt, hvordan kontingent fordelingen ser ud for de 3 typer medlemskaber. Der er 37 aktive, 6 passive og 23 hvilende. Endvidere henstilles der til at ikke benyttes sort arbejde.

Regnskabet godkendes.

Gennemgang af budget 2014-2015 skete først efter drøftelse af forslag i Ad 7.

**Ad 4. Fastsættelse af kontingent.**

Beslutning blev først truffet efter drøftelse af forslag i Ad 7.

Pernille gennemgår oplæg til budget 2014-2015, samt 2013-2014.

Der forslås at kontingentet bibeholdelse, som er 800 kr. for aktive og 450 kr. for passive.

Afstemning for fastholdelse af kontingent blev enstemmigt godkendt med 28 for.

**Ad 5. Valg til bestyrelsen.**

Eva og Marlene er på valg og genopstiller. Eva og Marlene genvælges.

Ole og Stig er på valg som suppleanter. Ole genopstiller og Stig genopstiller ikke. Ole genvælges og Mette Borgaard Jensen vælges som suppleant.

**Ad 6. Valg af revisor.**

Sofie blev genvalgt.

**Ad 7. Indkomne forslag.**

Forslag 1 - Ændring af ordlyden i bookingreglen §13

Bestyrelsen foreslår at ordlyden i bookingreglerne §13 bliver ændret fra:

§13 Udenfor stamugerne kan huset bookes frit. Dog kan man ikke booke huset i fællesugen (uge 31) eller i de faste arbejdsweekender, p.t. weekenden i pinsen samt weekenden med 1. lørdag i september. Der kan bookes for både det indeværende og det efterfølgende ferie år.

 Til:

§13 Udenfor stamugerne kan huset bookes frit. Dog kan man ikke booke huset i fællesugen (uge 31) eller i arbejdsweekenderne. Datoer for arbejdsweekenderne meldes ud af bestyrelsen senest d. 1/3. Man kan ytre ønske om, hvilke weekender man ønsker at booke, men kan først få endelig bekræftelse, når bestyrelsen har fastlagt årets arbejdsweekender. Der kan bookes/reserveres for både det indeværende og det efterfølgende ferie år.

Der var følgende kommentarer til ændring af ordlyden:

* Muligheden for at kunne booke 2 år frem i tiden, men hvor man først kan få bekræftelse når det gældende ferie år starter.
* Det giver fleksibilitet for bestyrelsen mht. fastlæggelse af arbejdsweekender, men at denne også går begge veje.

Baggrunden for deadline den 1. marts er, grundet bestyrelsen skal nå at have mulighed for at træde sammen, samt betaling af kontingent i februar.

Forslaget var til afstemning, hvor det blev vedtaget med 26 stemmer og 2 undlod at stemme.

Forslag 2 – Jubilæumsfest i 2017 - fællesuge

I 2017 er det 75 år siden Kirstine og Jens Madsen Jensen købte Drejet. Det ønsker bestyrelsen at fejre med en stor familie fest. For at give alle mulighed for at holde ferie på Drejet i forbindelse med generalforsamlingen og festen, foreslår bestyrelsen at der i 2017 er fællesuge i både uge 30 og 31.

Hvis dette vedtages skal vi beslutte om vi ønsker at starte de 10 ferie uger i uge 24 eller slutte dem i uge 36.

Det blev enstemmigt godkendt med 28 for at der afholdes fællesuge i både uge 30 og 31. Omkring start de 10 samferieuger, så lader bestyrelsen det være op til Lene og Per, grundet det er deres uge som det vedrører. De melder retur til bestyrelsen om de vil have ugen i uge 24 eller til sidst.

Forslag 3 – Jubilæumsfest i 2017 – kontingentforhøjelse

Bestyrelsen foreslår vi hæver kontingentet med 500,- pr år til og med kontingentåret 2016/2017. Det øgede kontingent skal bruges til at holde jubilæumsfesten. Dvs. bestyrelsen foreslår at kontingentet for aktive bliver 1300 og for passive bliver 950. Baggrunden for, hvad det forhøjede kontingent egentlig skal dække og hvordan vi er kommet frem til 500,- kr. pr år. Intentionen bag forslag nr. 2 er at Drejet inviterer alle medlemmer (aktive, passive og hvilende) incl. børn og ægtefæller/partnere til en jubilæumsfest. Hvis vi antager 100 personer deltager i festen og den holdes i et forsamlingshus på Langeland, vil prisen for fest løbe op i ca. 45.000,- heraf vil 2.000 være leje af festlokalet. Drikkevarer vil være på deltagernes egen regning. Da vi har 3 år til at samle pengene ind, vil vi skulle indsamle 15.000,- pr år. Dette skal så divideres med ca. 30 aktive og passive medlemmer altså ca. 500,- pr aktiv/passiv medlem pr år i 3 år.

Til forslaget kom der en masse kommentarer:

Generelt var meldingen at det økonomisk kan være dyrt for nogle at være aktive medlemmer, at jubilæumsfesten og kontingentet skal deles op uafhængigt af hinanden, de sanitære forhold gør at det ikke kan holdes på grunden, der er alternative steder mht. festen men at der skal tages hensyn til overnatning, opsparing i de enkelte stamfamilier, rundskrive til alle at der planlægges en jubilæumsfest så medlemmerne kan spare op til at deltage, at samværet i de 2 fællesuger er vigtige, men at festen er selve højdepunktet, genoptryk af bogen som blev lavet til jubilæet i 1999, at der skal være fleksibilitet i forhold til betaling til festen. Der blev nævnt at man savner at se Svendborg familien – Aage.

Efter en lang drøftelse blev det besluttet at forslaget sparkes tilbage til bestyrelsen, som udfra de mange forskellige og gode input vil arbejde videre med. Bestyrelsen vil lave 2 forhåndsreservationer for at sikre at have et sted – forsamlingshus og et sted hvor alle kan overnatte. Der vil komme et nyt forslag til næste generalforsamling for afholdelse af jubilæumsfesten.

Efter afstemning bortfalder forslaget med 21 stemmer imod og 7 der undlod at stemme.

**Ad 8. Evt.**

Udvalg mht. køleskab

Bestyrelsen foreslår at der nedsættes et udvalg mht. at få installeret et el køleskab – hvad er mulighederne og økonomien i det. Begrundelsen er at nogle syntes der lugter af gas, andre vil ikke tænde det. Udvalget er Per og Pernille. Forslaget bringes op på næste generalforsamling.

Arbejdsweekend på Drejet den 12.-14. september

Der skal renoveres havemøbler, ordne terrasse, male sokkel samt lave lidt malearbejde indendøre. Der er brug for ca. 8-9 personer til arbejdet. Fra bestyrelsen deltager indtil videre Olav og Eva. Man kommer, når man er klar fredag eller lørdag og slutter med frokost søndag. Vi skal også være sammen, hygge og nyde en skøn sensommerweekend på Drejet.

Tilbagemelding enten på mail til [drejet@drejet.dk](mailto:drejet@drejet.dk) eller til Eva på mobil 22 83 09 42.

Renovation

Renovation tømmes hver torsdag. Der påføres navn, nr. mm. i husvejledning på dem der skal kontaktes, såfremt der ikke bliver tømt.

Brænde til bål

Der blev foreslået omkring at få brænde over til bål. Der blev nævnt omkring forslag på næste generalforsamling mht. nyt brændeskur og at få brændetårn opstillet. Bestyrelsen arbejder videre på dette.

Værktøj

Der er ikke ret værktøj, så der blev opfordret til, hvis man har noget liggende derhjemme som man ikke bruger mere, at man bringer det med over til Drejet.

Hjemmesiden

Hjemmesiden har brug for at blive mere levende og bestyrelsen opfordre til at melde sig og være konsulent for bestyrelsen omkring, hvordan gør vi det.

Der blev endvidere foreslået at lave en facebook side og der var opbakning til dette.

Medlemsstruktur

Egil nævnte, at de havde indført en lignende struktur (aktiv, passiv, hvilende) for deres hytte/sommerhus i Norge.

**Efter bade turen konstitueres bestyrelsen:**

Formand: Eva

Kassere: Pernille

Sekretær: Marlene

Medlem: Lene

Medlem: Olav

Suppleant 1: Ole

Suppleant 2: Mette

Tak for en god generalforsamling og god sensommer til jer alle.

Kærlig hilsen

Bestyrelsen